
 25.10.2019
 BG
 Официален вестник на Европейския съюз
 L 272/140
 РЕГЛАМЕНТ ЗА ИЗПЪЛНЕНИЕ (ЕС) 2019/1787 НА КОМИСИЯТА
 от 24 октомври 2019 година
 за изменение на Регламент за изпълнение (ЕС) 2016/6 за налагане на специални условия, уреждащи вноса на фуражи и храни с произход от Япония или изпратени от тази държава, след аварията в атомната електроцентрала „Фукушима“
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка ii) от него,
 като има предвид, че:
 (1)
 В член 53 от Регламент (ЕО) No 178/2002 се предвижда възможността от страна на Съюза да бъдат приети подходящи спешни мерки по отношение на храни и фуражи, внесени от трета държава, за защита на общественото здраве, здравето на животните или за защита на околната среда, когато рискът не може да бъде задоволително овладян чрез мерките, предприети поотделно от държавите членки.
 (2)
 След аварията в атомната електроцентрала „Фукушима“ на 11 март 2011 г., Комисията бе уведомена, че нивата на радионуклиди в някои хранителни продукти с произход от Япония са надвишили приложимите в Япония нива, при които се предприемат действия по отношение на храните. Тъй като това замърсяване може да представлява заплаха за общественото здраве и за здравето на животните в Съюза, бе приет Регламент за изпълнение (ЕС) No 297/2011 на Комисията (2). Посоченият регламент бе заменен с Регламент за изпълнение (ЕС) No 961/2011 на Комисията (3), който впоследствие бе заменен с Регламент за изпълнение (ЕС) No 284/2012 на Комисията (4). Посоченият на последно място регламент бе заменен с Регламент за изпълнение (ЕС) No 996/2012 на Комисията (5), който впоследствие бе заменен с Регламент за изпълнение (ЕС) No 322/2014 на Комисията (6), а той на свой ред бе заменен с Регламент за изпълнение (ЕС) 2016/6 на Комисията (7).
 (3)
 Тъй като в Регламент за изпълнение (ЕС) 2016/6, изменен с Регламент за изпълнение (ЕС) 2017/2058 на Комисията (8), се посочва, че предвидените в него мерки подлежат на преразглеждане преди 30 юни 2019 г., и за да се вземе предвид по-нататъшното развитие на обстановката и данните за 2017 и 2018 година за наличие на радиоактивност във фуражи и храни, е целесъобразно Регламент за изпълнение (ЕС) 2016/6 да бъде изменен.
 (4)
 При преразглеждането на действащите мерки бяха взети предвид предоставените от японските компетентни органи данни за повече от 100 000 случая на наличие на радиоактивност във фуражи и храни, различни от говеждо месо, и повече от 534 000 случая на наличие на радиоактивност в говеждо месо, през седмия и осмия вегетационен период (януари 2017 г. до декември 2018 г.) след аварията.
 (5)
 Предоставените от японските компетентни органи данни за 2017 и 2018 година съдържат доказателства, че през осмия вегетационен период след аварията не е установено превишаване